Ükski neist kirikuist pole säilinud oma algsel kujul. Kõik nad on kannatanud  sõdade, tulekahjude ja ümberehituste tõttu. Skulptuurkaunistusi on vähe, peamiselt ainult kapiteelidel ja konsoolidel. Seinamaalinguid on säilinud Ridala ja Hanila kirikus. Välisarhitektuuri silmapaistvaim osa on peasissekäigud ehk portaalid. Huvitavaim esialgsel kujul säilinud portaal on Ridala kirikul, mille vimpergis paikneb Eesti üks vanim skulptuurifiguur, mis kujutab kiriku kaitsepühakut - Maarja Magdaleenat. Kirikutega on seotud paljud legendid, mis sageli on üsna sarnased. Eks kirikute suursugusus  ja salapära, seotus püha ja kättesaamatuga on soodustanud fantaasiavaldkonda kuuluvate lugude teket.